Jesús,
ꞌkia̱ nga ijye ko̱ꞌsín kiìchja̱,
iskotsíjen ján ngajmi nga kitsò:
―Na̱ꞌìn,
ijyeé ijchó ni̱chjin‑la̱,
jeya ti̱kíjni jè Iꞌndí‑li,
mé‑ni nga ti̱ꞌkoa̱á jeya si̱ìkíjna‑te‑li ra jè.
Nga̱ ji̱í ijye kiꞌtsì‑la̱ kjo̱téxoma jè Iꞌndí‑li nga jè kíjna ítjòn‑la̱ ngaꞌtsì xi̱ta̱,
mé‑ni nga tsjá‑la̱ kjo̱binachon ra mì kì feheꞌta ngaꞌtsì xi̱ta̱ ra ji̱ kiꞌtsì‑la̱.
Jè kjo̱binachon ra mì feheꞌta jè‑ní nga katabexkon‑li nga ta ji̱ ta̱jngoó‑ní ra ngi kixi̱ kjoa̱ nga Nainá,
ko̱ ti̱ꞌkoa̱ katabexkon jè Iꞌndí‑li Jesucristo ra ji̱ inikasín.
’ꞌA̱n jeyaá tísíkíjna‑la i̱ i̱sàꞌnde,
nga̱ ijyeé ijyeheꞌtà‑na xá ra ji̱ inìnga̱tsja‑ná.
Na̱ꞌìn,
ꞌkoa̱ ti̱ꞌsín jeya ti̱kíjna‑ná ꞌndi̱ ya̱ ngixkìn koni ꞌsín nga jeya tsakáti̱jnako̱‑la ꞌkia̱ nga ti̱kjè sinda jè i̱sàꞌnde.
’Jñà xi̱ta̱ ra ya̱ i̱sàꞌnde kiꞌtsí‑ná ijyeé tsiꞌkènájmí‑la̱ ra a̱ꞌta tsa̱ji.
Xi̱ta̱ tsa̱ji‑ní ko̱ ji̱í kiꞌtsí‑ná ko̱ i̱nchisíhitjasòn‑ní koni ꞌsín tsò jè ꞌén‑li.
Jñà xi̱ta̱ kìi̱,
ijyeé be ꞌndi̱ ꞌndi̱ nga ngaꞌtsì ra ji̱ inìnga̱tsja‑ná,
ya̱á nchrabá kiti‑ni ya̱ a̱ꞌta tsa̱ji;
jñà ꞌén ra ji̱ kiꞌtsí‑ná,
ijyeé tsiꞌkènájmí‑la̱ jñà xi̱ta̱ kìi̱;
ko̱ ndaá ꞌjahaꞌsen‑jin‑la̱.
Ko̱ ijyeé kijtseé‑te nga ngi kixi̱í kjoa̱ nga ya̱ inchrabà‑na a̱ꞌta tsa̱ji;
ko̱ makjiín‑la̱ nga ji̱í inikasén‑ná.
’ꞌA̱n,
tíbitsáꞌba‑la a̱ꞌta ꞌtse̱ jñà xi̱ta̱ kìi̱;
mì tsa jñà xi̱ta̱ i̱sàꞌnde ra tíbitsáꞌbatjia,
jñá‑ní xi̱ta̱ ra xá ji̱ tsiꞌkí‑náa̱,
nga̱ tsa̱ji‑ní jñà xi̱ta̱ kìi̱.
Ngaꞌtsì ra xi̱ta̱ tsa̱ꞌa̱n,
ti̱ꞌkoa̱á tsa̱jií‑ti,
ko̱ ngaꞌtsì ra xi̱ta̱ tsa̱ji ti̱ꞌkoa̱á tsa̱ꞌa̱án‑te;
ko̱ ꞌa̱án jeya tíbátijnaa̱ a̱ꞌta ꞌtse̱ jñà xi̱ta̱ kìi̱.
’ꞌA̱n mì tsa ti̱ i̱ kóti̱jna‑na i̱ i̱sàꞌnde;
tanga jñà xi̱ta̱ kìi̱,
i̱í kítsa̱jna i̱ i̱sàꞌnde;
ko̱ ꞌa̱n,
ya̱á tífi káti̱jnako̱ india‑la ya̱ ñánda̱ tijni ra ji̱.
Na̱ꞌìn tsje,
nda ti̱kindi̱i nga ko̱ ngaꞌñó ra tjín‑li,
jè ngaꞌñó ra ji̱ kiꞌtsí‑ná,
mé‑ni nga nda katìtsa̱jtín‑ni koni ꞌsín nga ji̱ ko̱ ꞌa̱n,
nda titsa̱hijyokjeé.
ꞌKia̱ nga tsakáti̱jnako̱ ya̱ i̱sàꞌnde,
ndaá ísikónda̱ nga ísichjée̱n jè ngaꞌñó ra ji̱ tsiꞌkí‑naa̱.
Ko̱ ni̱jngo ichijà jñà xi̱ta̱ kìi̱,
ta jé‑ní ra ijye ko̱ꞌsín tjínè‑la̱ nga ko̱ꞌsín ko̱maꞌtin,
mé‑ni nga itjasòn‑ni koni ꞌsín nga tíchja̱ jè xa̱jo̱n ra tjíꞌta ꞌÉn‑li.
’ꞌNdi̱ ꞌndi̱ ya̱á tífia ya̱ ñánda̱ tijni ra ji̱;
ko̱ kií ko̱ꞌsín tíchjà‑na jñà ꞌén kìi̱ ꞌkia̱ nga takó tíjna̱‑isa i̱ i̱sàꞌnde,
mé‑ni nga ti̱ꞌkoa̱ nda katasijin‑ni ya̱ inìma̱‑la̱ jè kjo̱tsja ra tjín‑na ra ꞌa̱n.
ꞌA̱n ijyeé kítsja‑la̱ jñà ꞌén‑li,
tanga jñà xi̱ta̱ i̱sàꞌnde síjtìkeé jñà xi̱ta̱‑na̱ ta nga̱tjì‑la̱ mì tsa ti̱ ya̱ chja̱‑ni i̱ i̱sàꞌnde koni ꞌsín ꞌa̱n mì tsa ti̱ ya̱ chjà‑na i̱ i̱sàꞌnde.
Mì tsa ko̱ꞌsín tíbitsáꞌba‑la nga náchrjekajin ya̱ i̱sàꞌnde,
jè‑ní ra tísíjé‑la nga ti̱kondi̱i a̱ꞌta ꞌtse̱ xi̱ta̱‑ni̱í.
Koni ꞌsín mì tsa i̱ i̱sàꞌnde chjà‑na,
ꞌkoa̱á ti̱ꞌsín mì tsa ti̱ ya̱ chja̱‑ni i̱ i̱sàꞌnde jñà xi̱ta̱‑na̱.
Ngi jè tsje ti̱kítsa̱jna‑ni ko̱ ꞌén kixi̱‑li nga ngi xi̱ta̱ tsa̱ji katama;
nga̱ jè ꞌén‑li ngi ꞌén kixi̱ kiti‑ní.
Koni ꞌsín nga inikasén‑náa̱ ꞌa̱n ya̱ a̱jin‑la̱ xi̱ta̱ i̱sàꞌnde,
jñà xi̱ta̱‑na̱,
ꞌkoa̱á ti̱ꞌsín tísikásén‑te ya̱ a̱jin‑la̱ xi̱ta̱ i̱sàꞌnde.
Ji̱í tísingátsja‑la ijo‑na̱ nga tsje kóti̱jna ya̱ a̱ꞌta tsa̱ji mé‑ni nga jñà xi̱ta̱‑na̱ ti̱ꞌkoa̱á si̱ìnga̱tsja‑li ijo‑la̱ nga tsje kítsa̱jna ra a̱ꞌta ꞌtse̱ kjo̱hixi̱‑li.
’Mì tsa tà jñà tíbitsáꞌbatjìa̱ jñà xi̱ta̱‑na̱,
ti̱ꞌkoa̱á tíbitsáꞌbatjí‑tee̱ jñà xi̱ta̱ ra ko̱kjiín‑la̱ ꞌén‑na̱ ꞌkia̱ nga ꞌke̱èna̱jmíya jñà xi̱ta̱‑na̱,
mé‑ni nga ngaꞌtsì jñà xi̱ta̱ kìi̱,
jngoó katama‑ni,
koni ꞌsín tijnako̱‑ná ra ji̱ Na̱ꞌìn,
ko̱ ꞌa̱n,
ya̱á tíjna̱ko̱‑la,
ti̱ꞌkoa̱ ya̱ katitsa̱jnako̱‑náa̱ jñà xi̱ta̱ kìi̱,
mé‑ni nga katakjiín‑la̱ jñà xi̱ta̱ i̱sàꞌnde nga ji̱í inikasén‑na.
Jè kjoa̱jeya ra ji̱ kiꞌtsí‑ná,
ꞌa̱n,
ꞌkoa̱á ti̱ꞌsín kítsja‑la̱ jñà xi̱ta̱‑na̱,
mé‑ni nga ta jngo katama‑ni ngaꞌtsiòo̱,
koni ꞌsín jngo ma‑ná ra jién.
Nga̱ jñà xi̱ta̱‑na̱ ya̱á tíjna̱ko̱ ko̱ ji̱í tijnako̱‑ná ra ꞌa̱n,
mé‑ni nga ngi kixi̱í kjoa̱ nga jngo katama‑ná;
ko̱ jñà xi̱ta̱ i̱sàꞌnde katabe nga ji̱í inikasén kiti‑ná,
ko̱ katabe‑te nga tsjachaá‑ti jñà xi̱ta̱‑na̱ koni ꞌsín nga tsjacha‑ná ra ꞌa̱n.
’Na̱ꞌìn,
ji̱í tsiꞌkí‑ná jñà xi̱ta̱‑na̱ ko̱ jè ra mejèn‑na nga ya̱ katitsa̱jna‑te ya̱ ñánda̱ kóti̱jna ra ꞌa̱n,
mé‑ni nga katabe‑ni jè kjoa̱jeya‑na̱,
jè kjoa̱jeya ra ji̱ tsiꞌkí‑ná;
nga̱ ji̱ ndaá tsjacha‑náa̱ skanda ti̱ꞌkia̱‑ni nga ti̱kjè sinda jè i̱sàꞌnde.
Ji̱ Na̱ꞌìn ra xi̱ta̱ kixi̱ ꞌmì‑li,
jñà xi̱ta̱ i̱sàꞌnde mì kì bexkon‑li,
tanga ꞌa̱n bexkoón‑la;
ko̱ ti̱ꞌkoa̱á jñà xi̱ta̱‑na̱ ijyeé beé‑te nga ji̱í inikasén‑náa̱ i̱ i̱sàꞌnde.
Jñà xi̱ta̱‑na̱ ijyeé tsiꞌkènájmí‑la̱ ra a̱ꞌta tsa̱ji,
ko̱ takó ꞌsa̱á ꞌkenájmí-isa‑la̱,
mé‑ni nga jè kjoa̱tsjacha ra tjín‑li a̱ꞌta tsa̱ꞌa̱n,
ya̱á katasijnajin‑la̱,
ko̱ mé‑ni nga ya̱ kóti̱jnajin‑na ya̱ inìma̱‑la̱ jñà xi̱ta̱ kìi̱.